Anthony J. Soares

Anthony J. Soares (født 28. november 1988 i California, USA) er en tidligere amerikansk fotballspiller, som sist spilte for AGF. Soares gikk fra collegefotball til MLS klubben New England Revolution, og videre til Europa og norske Viking FK.

 Karriere 
 New England Revolution 
Soares spilte college fotball for University of California, Berkeley, her ble han også etterhvert omskolert fra angrepsspiller til forsvar.
Soares ble videre draftet av MLS klubben New England Revolution i 2011. Spilleren spilte fire sesonger for klubben. Soares var i samtaler med Serie A klubben Hellas Verona januar 2015, men overgangen strandet av ukjente årsaker. Det ble spekulert i om overgangen av en ny defensiv spiller til Verona ville utløse lønnsklausuler for andre defensive spillere i klubben.

 Viking FK 
Soares undertegnet 23. februar 2015 en 18 måneder lang kontrakt med Viking FK. Spilleren ble beskrevet som taktisk klok og fysisk sterk på pressekonferansen samme dag. Soares pådro seg en kneskade på trening foran sesongstart, og mistet dermed flere kamper i starten på Tippeligaen i sin debutsesong for klubben. Debuten i Tippeligaen kom hjemme mot Rosenborg BK i seriens 4. runde, 25. april 2015, da han ble byttet inn for Magne Hoseth i det 71. minutt. Soares ble tidlig ansett som en god forsterkning, og etablerte seg for fullt i lagets førsteellver. Vinnervilje og evne til å kommunisere ble trukket frem som egenskaper som kjennetegnet den første amerikaner i mørkeblå drakt. Spilleren pådro seg en hodeskade i juni, og mistet dermed flere kamper også midtveis i sesongen. Med sin korte kontrakt, ble det tidlig klart at viking ønsket å forlenge avtalen med spilleren. Trener Kjell Jonevret ønsket å gjøre spilleren til lagkaptein, etter at stopperkollega og kaptein Indriði Sigurðsson ville forlate klubben etter sesongslutt. Soares spilte 20 tippeligakamper i sin første sesong for klubben. Etter endt sesong fikk spilleren  tilbud om en forlengelse av kontrakten med klubben. Det ble imidlertid spekulert i om at spilleren ønsket seg videre i karrieren, og dermed ville takke nei til tilbudet.

 AGF Fodbold 
Juli 2016 ble det offentliggjort at A.J Soares hadde undertegnet en kontrakt ut 2017/18- sesongen med danske AGF. Soares fikk sin debut for AGF da han ble byttet inn for Danny Olsen etter 74 minutter mot Randers FC hjemme på NRGi Arena 31. juli 2016. Første mål for klubben kom i runden etter, da spilleren utlignet til 2 - 2 i en kamp mot Esbjerg fB på Blue Water Arena 8. august 2016. I en kamp mot FC Nordsjælland 12. september pådro Soares seg en hofteskade, og måtte dermed stå over flere kamper for sin nye klubb. 16. november 2016 ble det offentliggjort at Soares ville avslutte karrieren grunnet hodeskader påført tidligere i spillerkarrieren. 

 Personlig 
AJ Soares gikk på UC Berkley sammen med USAs kvinnelige landslagsspiller Alex Morgan.

 Referanser 

 Eksterne lenker 

 Spillerprofil på viking-fk.no

Kategori:Fotballspillere for New England Revolution
Kategori:Fotballspillere for Viking FK
Kategori:Fotballspillere for Aarhus GF
Kategori:Personer fra San Diego County i California
Kategori:Amerikanske fotballspillere i Norge